**Edustaja-aloite 2/2017**

Asianro DKIR/321/00.08.00/2017

Kirkolliskokoukselle

**KIRKKO MUKAAN SAATTOHOITOON**

Sekä sosiaali- ja terveydenhoidon uudistus että eduskunnalle jätetty aloite eutanasiasta ovat herättäneet keskustelua saattohoidosta ja hyvästä kuolemasta. Toistaiseksi keskustelussa ovat olleet esillä lähinnä fyysisen kivun lievitykseen liittyvät ongelmat, mutta kuolemaan liittyy paljon henkistä ja hengellistä ahdistusta ja pelkoa – myös kuolevan läheisillä.

Mikä on kirkon rooli tässä keskustelussa? Jääkö kirkko seuraamaan keskustelua sivusta vai liittyykö se keskusteluun itse aktiivisena toimijana? Kirkolla on jo historiansakin valossa paljon kokemusta elämän ja kuoleman kysymysten käsittelystä, kärsimyksen ja surun kohtaamisesta sekä armon ja toivon tuomisesta toivottomiinkin hetkiin.

Suomessa saattohoitoa järjestävät ja saattohoitokoteja pitävät yllä pääosin syöpäjärjestöt. Kirkon yhteisöjen olisi syytä olla aktiivisesti mukana tässä toiminnassa. Seurakunnat, seurakuntayhtymät sekä kirkkoa lähellä olevat säätiöt ja yhdistykset voisivat olla mukana tukemassa saattohoidon kehittämistä. Kirkon yhteisöt voisivat myös perustaa omia omakatteisia saattohoitokoteja, joille epäilemättä sote-uudistuksen myötä tulee lisää toimintaedellytyksiä. Toiminnan perustana on pidettävä parhainta lääketieteellistä asiantuntemusta.

Ehdotus:

Kirkolliskokous tukee ja kannustaa seurakuntia, seurakuntayhtymiä sekä kirkkoa lähellä olevia säätiöitä ja yhdistyksiä, että nämä lähtisivät mukaan taustayhteisöksi saattohoitokoteihin. Kirkkohallituksen tulee tarjota saattohoidon asiantuntijapalveluja ja näin edistää kirkollisten yhteisöjen osallistumista saattohoidon kehittämiseen ja hoitokotien ylläpitoon.

Lauri Palmunen, Varpu Lipponen, Seija Kuikka, Samuel Salmi, Elina Karttunen, Pekka Niiranen, Sirkka-Liisa Myllylä, Eevi Väistö, Jouko Ylinen, Ilmari Ylä-Autio